b'\n_START_ARTICLE_\nLojze Filipi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nDramaturgijo je \xc5\xa1tudiral na Akademiji za gledali\xc5\xa1\xc4\x8de, radio, film in televizijo v Ljubljani. V letih 1951 do 1955 je bil umetni\xc5\xa1ki vodja in dramaturg Slovenskega ljudskega gledali\xc5\xa1\xc4\x8da v Celju, ki se je pod njegovim vodstvom uveljavilo kot eno najizrazitej\xc5\xa1ih slovenskih gledali\xc5\xa1\xc4\x8d tedanjega \xc4\x8dasa. Kot dramaturg je v letih 1955 do 1963 delal v ljubljanski Drami, nato pa je bil vse do smrti izmeni\xc4\x8dno direktor, dramaturg in umetni\xc5\xa1ki vodja Mestnega gledali\xc5\xa1\xc4\x8da ljubljanskega. Napisal je ve\xc4\x8d 100 esejev, \xc4\x8dlankov, kritik, poro\xc4\x8dil in \xc5\xa1tudij. Uredil je \xc5\xa1tevilne publikacije in knjige in jim napisal uvode. V Celju in Ljubljani je bil urednik gledali\xc5\xa1kega lista, ki se je pod njegovim vodstvom razvil v pravo strokovno revijo._NEWLINE_Izbor Filipi\xc4\x8devih dramatur\xc5\xa1kih in drugih spisov je po njegovi smrti iz\xc5\xa1el v knjigah \xc5\xbdiva dramaturgija\xc2\xa0: 1952-1975 (COBISS) in Gledali\xc5\xa1\xc4\x8de, kultura, dru\xc5\xbeba (COBISS). Prejel je \xc5\xbdupan\xc4\x8di\xc4\x8devo nagrado (1967) in nagrado Pre\xc5\xa1ernovega sklada (1971).'